Source: http://www.ziarulderoman.ro/hcm-roman-incepe-returul-cu-meci-pe-teren-propriu/
Timestamp: 2020-07-07 09:24:22+00:00

Document:
HCM Roman începe returul cu meci pe teren propriu – Ziarul de Roman
Ziarul de Roman 09/01/2015 03:36	0
Echipa romaşcană va juca sâmbătă, 10 ianuarie, cu Universitatea Cluj, de la ora 15.15.
Sâmbătă, 10 ianuarie 2015, HCM Roman va juca, în prima etapă a returului, cu Universitatea Cluj, în Sala Sporturilor din Roman, cu începere de la ora 15.15. Partida va fi arbitrată de cuplul feminin Năstase (Bucureşti) / Stancu (Buzău) şi îl va avea ca observator pe N. Rusu (Constanţa). Meciul va fi televizat în direct de postul Digisport 1.
HCM Roman a închis cu o victorie turul campionatului Ligii Naţionale feminine de handbal, 27-20 cu CSM Unirea Slobozia, meci disputat pe teren propriu, în 20 noiembrie 2014. Echipa romaşcană pregătită de Florentin Pera şi Viorel Lazăr a acumulat, astfel, 23 de puncte, cele care i-au fost îndeajuns pentru o clasare pe poziţia a cincea între cele 14 echipe din Ligă la finalul primei jumătăţi a sezonului regulat. Universitatea Cluj a venit la Roman cu un alt antrenor decât cel pe care l-a avut pe parcursul turului. Carmen Amariei l-a înlocuit, în prima săptămână a lunii decembrie 2014, pe Ioan Ani Senocico, obiectivul stabilit de cea care a mai antrenat şi la SCM Craiova fiind salvarea de la retrogradare. Suporterii romaşcani nu au nimic cu U Cluj, dar şi-ar dori ca aceasta să înceapă campania de evitare a retrogradării după meciul de sâmbătă.
HCM Roman a început campionatul cu un rezultat de egalitate
HCM Roman a început campionatul în 30 august, cu un rezultat de egalitate, 29-29 (14-11), în deplasare cu Universitatea Cluj. A pierdut două puncte în faţa unei echipe care, ulterior, a mai făcut şapte puncte pe tot parcursul turului. A urmat înfrângerea de pe teren propriu, 18-22 (7-11), cu SCM Craiova. HCM a obţinut prima victorie în etapa a treia, 23-22 (10-11), în deplasare cu CSM Ploieşti, deschizând, astfel, o serie de rezultate favorabile: 30-26 (14-15) cu Cetate Deva, pe teren propriu, 20-14 (11-8) cu Universitatea Neptun Constanţa, în deplasare, 22-22 (13-12) cu Corona Braşov, pe teren propriu. În etapa a şaptea a înregistrat cea mai severă înfrângere, 15-26 (5-9) cu HCM Baia Mare, în deplasare. Apoi, în deplasare cu Mureşul Târgu Mureş, a câştigat cu 27-22 (11-15). Au urmat: 31-30 (16-14) cu HCM Râmnicu Vâlcea, golul victoriei fiind marcat în ultima secundă, 20-23 (12-12) cu CSM Bucureşti, în deplasare, 25-24 (13-13) cu Dunărea Brăila pe teren propriu, iarăşi cu gol marcat în ultima secundă. În etapa a 12-a, HCM Roman a pierdut,17-24 (12-13), la Zalău. În ultimul meci al sezonului de toamnă al Ligii Naţionale, disputat în Sala Sporturilor din Roman joi, 20 noiembrie 2014, HCM Roman a învins CSM Unirea Slobozia cu 27-20 (13-9).
Meciul din turul campionatului: Universitatea Cluj – HCM Roman 29-29 (14-11)
Plecate la Cluj cu dorinţa de a repeta isprava din campionatul precedent, handbalistele de la Roman au izbutit doar un rezultat de egalitate, golul care a adus un punct echipei romaşcane fiind marcat de Raluca Agrigoroaei, cu cinci secunde înainte de finalul meciului. Formaţia gazdă a dat o replică foarte bună celei din Roman. HCM era considerată cu prima şansă la victorie şi atunci, mai ales că rezultatele dintre cele două în sezonul precedent i-au fost favorabile. HCM a câştigat de trei ori în patru meciuri.
În meciul din turul actualului campionat, Romanul a deschis scorul şi a condus şi cu 2-1. Din acel moment, gazdele au preluat iniţiativa, cu Măzăreanu şi Ani Senocico în mare formă. Ca urmare, s-au instalat la conducere, 4-2, 6-4 (minutul 10). A urmat o serie de patru goluri consecutive ale clujencelor şi scorul a ajuns la 10-4. S-a cerut timp de odihnă, perioadă în care tehnicianul Ioan Senocico le-a trasat calea de urmat elevelor sale: „Veniţi cu fault la Băbeanu şi Stoleru!”. Tymoshenkova a contribuit din plin la schimbarea situaţiei pe tabela de marcaj, prin paradele sale eficiente. În faza de atac, romaşcanele au fost mult mai concentrate decât până atunci şi HCM a reuşit să egaleze la 11, în minutul 27. Totuşi, finalul părţii întâi a meciului a aparţinut gazdelor, care au intrat în pauză cu avantaj de trei goluri, 14-11.
Stoleru a readus egalitatea, 16-16 în minutul 41, în dublă inferioritate numerică a echipei sale. Avantaj minim, 22-21, a fost pentru clujence până în minutul 48. Cu un minut şi 40 de secunde înainte de final era 28-27 pentru Roman. U Cluj a revenit în avantaj, 29-28, dar Agrigoroaei a reuşit să egaleze cu cinci secunde înainte de final: 29-29.
U Cluj: Măzăreanu – Mihaela Ani Senocico (10 goluri, 2 din 7 metri), Popa (6), Ivan (3, 1 din 7 metri), Chintoan (3), Paraschiv (3), Laszlo (2), Vălean (1), Florea (1). Antrenor: Ioan Ani Senocico.
HCM Roman: Vişan, Tymoshenkova, Polocoşer – Băbeanu (6, 3 din 7 metri), Toskovic (4), Druţu (4), Stoleru (4), Iuganu (3), Agrigoroaei (3), Horobeţ (2), Crap (2, 1 din 7 metri), Mihalschi (1, din 7 metri). Antrenor: Florentin Pera.
Recul şi victorie cu măcar jumătate de gol
Laurenţiu Dan Leoreanu (primarul Romanului): „Va fi un meci greu, cu o echipă a cărei poziţie în clasament este sub nivelul valorii şi al tradiţiei, mereu participantă în cupele europene. Are antrenor nou şi ambiţios. Cine n-o ştie pe Carmen Amariei? N-avem nevoie de o surpriză neplăcută. Avem nevoie de un joc pragmatic, care să se încheie cu o victorie, chiar şi la jumătate de gol. Doresc ca echipa Romanului să termine returul pe locul pe care se află acum. Urmează şi alte meciuri care, aparent, par uşoare. Nu este aşa. Slobozia, Constanţa, Deva şi Târgu Mureş s-au întărit. Clasamentul se îngustează, spre vârf. De aceea, orice meci trebuie tratat cu foarte mare atenţie. Am făcut o analiză a randamentului jucătoarelor şi am avut discuţii cu ele. S-a ajuns şi la subiectul delicat al diminuării salariilor, în privinţa unora dintre componentele lotului. Fetele au înţeles. Trebuie o stare de determinare, cu performanţă plătită, dar şi cu diminuări în cazul aşteptărilor nesatisfăcute. Am vrut să creez un recul de la care să repornim”.
Lucian Micu (preşedintele HCM Roman, viceprimar al Romanului): „Să sperăm că va fi un meci bun, în care să ne punem în evidenţă valoarea şi să obţinem victoria. Sunt convins că fetele se vor mobiliza şi că rezultatul ne va fi favorabil. Nu mă hazardez să dau niciun scor. Victoria contează şi vreau ca aceasta să fie prima din acest an. Romanul are lot superior, valoric. Respectăm Clujul. Schimbarea antrenorului poate fi un element care să ducă la un joc mai bun. Eu sunt convins că vom învinge. Joi au avut loc ultimele discuţii în privinţa definitivării lotului, după care nu va mai fi luată în calcul decât o eventuală întărire a formaţiei. Facem ajustări în funcţie de randament. Săptămâna viitoare ne va fi livrată o primă sumă de la Consiliul Local cu care să achităm o parte dintre salariile restante. Am împrumutat un portar la Constanţa. Avem doi, acum. Este un risc asumat şi nu trebuie pornit de la premiza accidentărilor. Dumnezeu ne-a ferit până acum şi tragem nădejde că nu vom avea parte de necazuri. Aşteptăm şi meciurile din Cupa Cupelor. Turul cu echipa daneză va fi în sala noastră, în 7 februarie, returul fiind programat în 15 februarie”.
Florentin Pera (antrenor principal la HCM Roman): „Vrem să câştigăm primul joc din acest an, să obţinem trei puncte. Am arătat o formă bună în meciurile de verificare. Am încredere că atenţia fetelor va fi maximă, exact cu gândul la victorie. U Cluj are în componenţă jucătoare cu potenţial, care au cochetat cu loturile naţionale de juniori, tineret şi senioari. Cred că echipa noastră pleacă din postura de favorită. Trebuie concentrare şi atenţie, luptă pentru fiecare minge. S-a demonstrat şi în tur că pot apărea surprize. Pe noi ne aşteaptă două deplasări dificile, la Craiova – în campionat – şi la Brăila – în Cupă. Îmi doresc ca acest joc să fie şi unul de moral. Avem ceva probleme, nu majore, cu sănătatea, dar nu încât să fie vreo jucătoare inaptă pentru meciul de sâmbătă. Stoleru a reînceput antrenamentele şi este aptă. Nu ne este frică de niciun joc. HCM Roman a demonstrat că poate învinge orice echipă. Trebuie să avem linişte şi lot valid pentru a putea juca la capacitate maximă”.
Meciurile etapei a 14-a: Mureşul Târgu Mureş – Dunărea Brăila (11 ianuarie), CSM Bucureşti – HC Zalău (9 ianuarie, ora 19.30), HCM Râmnicu Vâlcea – CSM Unirea Slobozia (10 ianuarie), HCM Baia Mare – SCM Craiova (11 ianuarie), Corona Braşov – CSM Ploieşti (12 ianuarie), Universitatea Neptun Constanţa – CSM Cetate Deva (11 ianuarie).
Turneu la Brăila al HCM Roman

References: CSM 
 CSM 
 CSM 
 CSM 
 CSM 
 CSM 
 CSM 
 CSM